## El Consell autoritza un conveni d'FGV amb l'Ajuntament de Foios per a aplicar descomptes en Metrovalencia a majors i persones amb discapacitat

*** Les persones majors de 65 anys i les persones amb discapacitat igual o superior al 64 % obtindran una reducció de tarifes
* Este acord amb Foios s'unix als que s'han firmat amb altres ajuntaments pel terme municipal dels quals passa la xarxa de Metrovalencia**

El Ple del Consell ha autoritzat la subscripció d'un conveni de col·laboració entre Ferrocarrils de la Generalitat Valenciana (FGV) i l'Ajuntament de Foios que permetrà aplicar en el municipi descomptes en les tarifes de Metrovalencia per a majors de 65 anys i persones amb una discapacitat igual o superior al 64 %.

Amb anterioritat, el Consell ja havia autoritzat estos convenis amb altres ajuntaments pel terme municipal dels quals discorre la xarxa de Metrovalencia i, en un futur, es preveu que es faça el mateix amb altres consistoris quan caduque la vigència dels acords actualment en vigor, sempre que la corporació municipal en concret estiga d'acord i ho sol·licite.

La tarifa d'aplicació per als títols inclosos en estos convenis es correspon amb la que resulte econòmicament més avantatjosa d'entre les existents en FGV per a la xarxa de Metrovalencia, en funció del col·lectiu social al qual vaja destinat el títol.

L'acord s'ha establit per un període inicial de quatre anys, així com possibles pròrrogues, i va dirigit a persones majors de 65 anys i persones amb discapacitat igual o superior al 64 %.

Esta nova modalitat de conveni amb les corporacions locals respon al model tipus aprovat per part del consell d'administració d'FGV amb la finalitat d'oferir a determinats col·lectius amb condicions socials específiques reduccions diferents de les establides amb caràcter general en les tarifes i afavorir, d'esta manera, les seues opcions de mobilitat.

Fecha: 06/02/2024